Х1инца и дерриге а лоруш дацара. Иштта ду ламаройн г1иллакх: б1е дика болх ахь бинехь а, хьоьгара яьллачу цхьана ледарлоно цу дерригенна а т1е сиз хьокху. Цундела вас хиллера Шелахойн Т1елхагна ша имама наиб волчуьра д1аваккхарна. Цунна лаьара Шемала гулам а бина, шена дуьхьал болчу нахе: х1ун ду шу резадоцург аьлла, дийа а дийцийтина х1унда ца воккху ша д1а, аьлла. Амма Шемална нохчий дика бевзара. Наибана дуьхьал цуьнан г1алатах цхьаммо а дош эр дац. 1едал Делера ду олу нохчийн молланаша, куьйгалхой шаьш хаьржина боллушехьа. Т1аккха, Делан векалшна дуьхьалвала мила ваьхьар ву? Цундела хьаькамалла шен деха латта луучу массо куьйгалхочо а шена гонах шен гергарнаш, х1уъа дерзо хууш болу молланаш боху. Цара 1аьбийн маттахь Дала бохург дуьйцу, шайн маттахь шайна деззарг д1аолу.